Børge Koch

Teglgårdsvej 23

6100 Haderslev

Tlf. 74 52 20 66

maill: formand@haderslevsvommeklub.dk



1. Til offentliggørelse snarest

**Pressemeddelelse**

**En del af svømme OL fra London kommer til Haderslev.**

Det kan nærmest lyde som en ”avis and i en agurketid”, at Haderslev får noget med OL at gøre i år ud over, hvad man kan følge med i via TV m.v.

Men det er ikke en ”avis and” men et faktum, at Haderslev, som den første kommune i Danmark, kommer til at præsentere startskamler til svømning, som verdensstjernerne i svømning gang på gang vil starte fra ved de olympiske lege i London, som starter sidst i juli måned.

Sagen er den, at de nuværende startskamler i Hjortebrohallen ikke længere er lovlige, når der afvikles svømmestævner i hallen. Derfor har Haderslev Kommune, bl.a. via prioriteringsmidlerne, og Haderslev Svømmeklub aftalt at fremskaffe nye startskamler til hallen, således at kommunen også fremadrettet kan byde velkommen til udenbys svømmere fra ind- og udland i forbindelse med svømmestævner i Hjortebrohallen.

Svømmeklubbens formand, Børge Koch, er glad for at det er lykkedes igen at sætte Haderslev Kommune på landkortet, når det gælder svømning. Han fortsætter: *”Med de nye startskamler fornyer vi vores efterhånden ældre svømmehal, så vi fortsat kan vise, at vi er en af landets bedste svømmeklubber til at afvikle stævner og mesterskaber”.*

Første gang skamlerne kommer i funktion vil være ved klubbens store internationale svømmestævne, Syd Cup, som afvikles i sidste weekend af september. I begyndelse af december måned har Dansk Svømmeunion valgt Haderslev til afviklingssted for de vestdanske årgangsmesterskaber, hvor de bedste talenter fra Jylland og Fyn vil deltage.

*Pressemeddelelsen er udsendt d. 12. juli 2012. Yderligere oplysninger kan fås ved henvendelse til Børge Koch på* *formand@haderslevsvommeklub.dk*